16.6.2023
EL
Επίσημη Εφημερίδα της Ευρωπαϊκής Ένωσης
C 214/19 Τετάρτη 18 Ιανουαρίου 2023
ΚΓ. λαμβάνοντας υπόψη ότι το 2019 το 20 % των ατόμων που απασχολούνταν στον κλάδο των βιντεοπαιχνιδιών ήταν γυναίκες· λαμβάνοντας υπόψη ότι η έλλειψη εκπροσώπησης των γυναικών αποτελεί γνωστό και συστημικό ζήτημα στους τομείς της επιστήμης, της τεχνολογίας, της μηχανικής και των μαθηματικών, συμπεριλαμβανομένου του τομέα των βιντεοπαιχνιδιών, τόσο στον ίδιο τον κλάδο όσο και στην υπερσεξουαλικοποιημένη αναπαράσταση πολλών γυναικείων χαρακτήρων στον σχεδιασμό των παιχνιδιών· λαμβάνοντας υπόψη ότι το 37 % των κοριτσιών βιώνουν παρενόχληση λόγω του φύλου τους σε διαδικτυακά παιχνίδια πολλαπλών παικτών (26)· λαμβάνοντας υπόψη ότι, παρά τις προσπάθειες που έχουν καταβληθεί όσον αφορά την ακριβή, ισότιμη και μη στερεότυπη εκπροσώπηση των γυναικών στα βιντεοπαιχνίδια, η πρόοδος πρέπει να συνεχιστεί και να συμβαδίζει με την ισότιμη παρουσία των γυναικών σε όλες τις θέσεις της αξιακής αλυσίδας, καθώς και με την καταπολέμηση της σεξουαλικής κακοποίησης και των διακρίσεων· ΚΔ. λαμβάνοντας υπόψη ότι, το 2020, το ένα πέμπτο του πληθυσμού της ΕΕ ήταν άτομα με αναπηρία· λαμβάνοντας υπόψη ότι η Ένωση έχει δεσμευτεί να βελτιώσει την κοινωνική και οικονομική κατάστασή τους, επίσης στο διαδίκτυο· λαμβάνοντας υπόψη ότι υπάρχουν ορισμένες αναπηρίες που μπορεί να είναι ιδιαίτερα προβληματικές για τα διαδικτυακά βιντεοπαιχνίδια, όπως η δυσχρωματοψία, οι οπτικές δυσχέρειες ή οι δυσκολίες στην κινητικότητα των χεριών· λαμβάνοντας υπόψη ότι η δυσχρωματοψία πλήττει το 10 % του ανδρικού πληθυσμού· Διαδικτυακά βιντεοπαιχνίδια στην ΕΕ 1.
υπογραμμίζει την αξία των βιντεοπαιχνιδιών τόσο για το διαδικτυακό όσο και για το μη διαδικτυακό παιχνίδι ως δημοφιλούς ψυχαγωγίας την οποία απολαμβάνει σημαντικός αριθμός Ευρωπαίων, σε όλες τις ηλικίες και τα κράτη μέλη, καθώς και ως στοιχεία πολιτιστικής έκφρασης των δημιουργών τους, των μεμονωμένων παικτών και των ευρύτερων κοινοτήτων των ηλεκτρονικών παιχνιδιών· 2. τονίζει ότι τα βιντεοπαιχνίδια αποτελούν έναν εξαιρετικά καινοτόμο ψηφιακό τομέα στην ΕΕ και ότι ο τομέας είναι υπεύθυνος για περισσότερες από 90 000 άμεσες θέσεις εργασίας στην Ευρώπη· υπογραμμίζει ότι ο κλάδος των βιντεοπαιχνιδιών προσφέρει αυξανόμενο αριθμό νέων ευκαιριών απασχόλησης σε πολλούς πολιτιστικούς δημιουργούς, όπως φορείς ανάπτυξης παιχνιδιών, σχεδιαστές, συγγραφείς, μουσικούς παραγωγούς και άλλους καλλιτέχνες, τις οποίες θα πρέπει να λαμβάνει υπόψη κάθε δράση της Ένωσης στον κλάδο αυτόν, ιδίως οι χρηματοδοτικές δραστηριότητες· τονίζει ότι τα βιντεοπαιχνίδια αφορούν τόσο τον ψηφιακό όσο και τον πολιτιστικό τομέα, καθώς τα βιντεοπαιχνίδια αποτελούν επίσης σημαντικό μέρος του πολιτιστικού και δημιουργικού οικοσυστήματος, αντιπροσωπεύοντας πάνω από το 50 % της προστιθέμενης αξίας της συνολικής αγοράς οπτικοακουστικού περιεχομένου της ΕΕ· 3. τονίζει τη σημασία του κλάδου βιντεοπαιχνιδιών για τη στήριξη της καινοτομίας στην Ευρώπη· τονίζει ότι ο τομέας των βιντεοπαιχνιδιών έχει συμβάλει στην ανάπτυξη νέων τεχνολογιών, όπως της τεχνητής νοημοσύνης, καθώς και των τεχνολογιών εικονικής και επαυξημένης πραγματικότητας, μεταξύ άλλων· 4.
υπενθυμίζει τη σημασία των μικρών και μεσαίων επιχειρήσεων στην ευρωπαϊκή αξιακή αλυσίδα των βιντεοπαιχνιδιών και την παγκόσμια προβολή που απολαμβάνουν πολλές ευρωπαϊκές εταιρείες οι οποίες αναπτύσσουν παιχνίδια για τις αγορές ηλεκτρονικών παιχνιδιών σε κονσόλες, προσωπικούς υπολογιστές και φορητές συσκευές· εκφράζει την απογοήτευσή του για το γεγονός ότι αυτή η διεθνής επιτυχία και πολιτιστική απήχηση συχνά παραβλέπεται όταν εξετάζεται η ηγετική θέση της Ευρώπης στις ψηφιακές τεχνολογίες και υπηρεσίες· 5.
χαιρετίζει την έναρξη του πιλοτικού σχεδίου που πρότεινε το Κοινοβούλιο με τίτλο «Κατανόηση της αξίας μιας ευρωπαϊκής κοινωνίας των παιχνιδιών», το οποίο αποσκοπεί στη συλλογή ολοκληρωμένων δεδομένων για τη στήριξη της χάραξης πολιτικής που επηρεάζει τον τομέα· σημειώνει ότι ορισμένα από τα προβλήματα που αντιμετωπίζει ο τομέας περιλαμβάνουν την ανάπτυξη και διατήρηση ταλέντων, το περίπλοκο και κατακερματισμένο ρυθμιστικό πλαίσιο σε μια παγκόσμια αγορά, την πρόσβαση σε χρηματοδότηση και τις κοινωνικές και πολιτιστικές επιπτώσεις των βιντεοπαιχνιδιών· Ενίσχυση της προστασίας των καταναλωτών στα διαδικτυακά βιντεοπαιχνίδια 6. τονίζει ότι η προστασία των καταναλωτών είναι απαραίτητη για τη διασφάλιση ενός ασφαλούς και αξιόπιστου διαδικτυακού περιβάλλοντος για τα βιντεοπαιχνίδια και τους παίκτες, και ότι η οικοδόμηση εμπιστοσύνης μεταξύ των καταναλωτών μπορεί να τονώσει την οικονομική ανάπτυξη του κλάδου των βιντεοπαιχνιδιών· πιστεύει, ωστόσο, ότι η προστασία των καταναλωτών θα μπορούσε να βελτιωθεί περαιτέρω· καλεί την Επιτροπή να λάβει υπόψη τα ζητήματα προστασίας των καταναλωτών στα διαδικτυακά βιντεοπαιχνίδια στο πλαίσιο του συνεχιζόμενου ελέγχου καταλληλότητας της νομοθεσίας της ΕΕ για τους καταναλωτές, προκειμένου να διασφαλιστεί η ισότιμη δικαιοσύνη τόσο εντός όσο και εκτός διαδικτύου· 7. αναγνωρίζει ότι το κεκτημένο της ΕΕ για το δίκαιο των καταναλωτών προβλέπει ισχυρή προστασία των καταναλωτών, η οποία ισχύει πλήρως για τα βιντεοπαιχνίδια· σημειώνει την ανακοίνωση της Επιτροπής, της 29ης Δεκεμβρίου 2021, για τις αθέμιτες εμπορικές πρακτικές των επιχειρήσεων προς τους καταναλωτές στην ενιαία αγορά, η οποία παρέχει κατευθύνσεις σχετικά με την εφαρμογή της νομοθεσίας της ΕΕ για τους καταναλωτές όσον αφορά την προώθηση και τη διαφήμιση εντός των παιχνιδιών, επίσης
(26)
Γραπτά αποδεικτικά στοιχεία που υποβλήθηκαν από τον Σύνδεσμο κατά της δυσφήμησης στη μεικτή επιτροπή σχετικά με το σχέδιο νόμου του Κοινοβουλίου του Ηνωμένου Βασιλείου για την ασφάλεια στο διαδίκτυο (OSB0030), «How Algorithms Influence Harmful Online Conduct» (Πώς επηρεάζουν οι αλγόριθμοι την επιβλαβή διαδικτυακή συμπεριφορά), Σεπτέμβριος 2021.